Byrokratia-Suomi: Kuljetuspalvelua käyttävä Mikko Herranen ei saa saattaa lastaan päiväkotiin

Mikko Herranen julkaisi Facebookissa listan varastetuista arvotavaroista. Hän toivoo mahdollisesta varkaasta vihjeitä. Toni Tervo

Don Lehtinen

Viimeksi Uuden musiikin kilpailussa isoilla lavoilla nähty laulaja Mikko Herranen sai kokea suomalaisen byrokratian kirveen, kun häntä kiellettiin nousemasta kuljetuspalveluautosta saattaakseen lapsensa päiväkotiin kesken hänen työmatkansa.

Näkövammainen Herranen käyttää Helsingin kaupungin palvelukeskuksenajamia kuljetuspalvelumatkoja, sillä vaihtelevina kellonaikona ja useassa paikassa työskentelevän artistin ei aina ole edes mahdollista käyttää julkista liikennettä. Herraselle on myönnetty 20 yhdensuuntaista matkaa kuukaudessa. Jos hän haluaa yhdistää päiväkoti- ja työmatkansa, häneltä kuluu pysähdyksen takia kaksi matkaa.

– Kuljetuspalvelussa katsotaan suorin mahdollinen reitti kotoa ja päiväkoti ei ole matkan varrella. Kilometrin saa poiketa, päiväkodissa käynti on kahden kilometrin lenkki, Herranen kertoo.

Herranen ymmärsi tämän viedessään lasta päiväkotiin, mutta kahden matkan ketjuttamisessa ilmeni tiistaina uusi ongelma. Matkaa tilatessaan Herranen sai kuulla puhelinkeskukselta, että päiväkodin luona lapsi saisi astua ulos autosta, mutta Herranen ei saisi poistua autosta saattamaan lastaan.

Kolmevuotias lapsi ei korkean portin takia edes pääsisi yksin päiväkotiin.

– Vaikka matka olisi 20 metriä, niin ei lapsi kävele sitä yksin. Jos lapsi olisi kahdeksan, hän voisi kävellä, mutta kolmevuotias ei, Herranen sanoo.

Lopulta Herranen sai keskukselta erityisluvan saattaa lapsensa päiväkotiin.

– Jatkossa voin tehdä niin, että tilaan päiväkodille asti yhden auton ja toisen auton päiväkodilta eteenpäin. Näin säästetään, Herranen tuhahtaa.

Kuljetuspalvelumatkat ovat suunnattu vaikeavammaisten lisäksi myös vanhuksille. Herranen on kuullut monen jäävän nykyisessä systeemissä mieluummin kotiin, sillä matkustaminen on vaikeaa.

Kuljetuspalvelua tarvitaan, kun julkinen liikenne ei vanhukselle tai vaikeavammaiselle riitä. Auto pitää tilata noin tunti etukäteen. Esimerkiksi näkövammaisten on vaikea käyttää linja-autoliikennettä, sillä auton pysäyttäminen on hankalaa.

Oikaisu 9.3.2016 kello 15.17: kuljetuksista vastaa Helsingin kaupungin palvelukeskus, ei Palmia.

Lue myös: Näin palveluyhtiö vastaa Herraselle